Objava zahtjeva za registraciju naziva u skladu s člankom 50. stavkom 2. točkom (a) Uredbe (EU) br.°1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2021/C 398/18)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od dana ove objave.

JEDINSTVENI DOKUMENT

„Увс чацаргана/Uvs chatsargana”

EU br.: PGI-MN-02143 – 2. lipnja 2016.

ZOI ( ) ZOZP (X )

1. Naziv (nazivi) [ZOI-ja ili ZOZP-a]

„Увс чацаргана/Uvs chatsargana”

2. Država članica ili treća zemlja

Mongolija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

„Увс чацаргана/Uvs chatsargana”, pasji trn iz Uvsa, odnosi se na bobice čiji je latinski naziv Hippophae rhamnoides. To je kultivirana vrsta biljke cvjetnice iz porodice Elaeagnaceae.

„Увс чацаргана/Uvs chatsargana” može biti različitih boja: obično žute ili narančaste, a ponekad crvenkaste, krem ili kestenjaste.

Odlikuje se karakterističnim mirisom i veličinom te je eliptičnog ili lukovičastog oblika. Duljina eliptičnih bobica je od 11 do 13 mm, a širina od 8 do 10 mm. Okrugle bobice (u obliku lukovice) imaju promjer od 6 do 9 mm. Ovisno o obliku mogu težiti od 0,3 do 0,8 g (50–96 g/100 plodova).

Meso voća je sočno, ima nisku pH vrijednost. te se odlikuje aromatičnim mirisom i kiselkastim okusom.

Sjeme je bijele, smeđe, crne ili sjajne smeđe boje, duljine 4–7 mm i širine 2–3 mm, a težina 1000 sjemenki iznosi oko 13 g.

Osim toga, ovisno o tome beru li se u jesen ili zimi, bobice mogu biti sočne i zato namijenjene proizvodnji soka ili pune masti, pa se od njih proizvodi ulje. Fizikalna i organoleptička svojstva proizvoda prikazana su u nastavku (tablica 1.).

Tablica 1.

Fizikalna i organoleptička svojstva:

Vrste Okus Miris Masa (g) Eliptična žuta Sladak i kiseo Kiseo 0,6–0,8 Eliptična narančasta Uljast Aromatičan 0,6–0,8 Lukovičasta žuta Sladak Kiseo 0,3-0,4 Lukovičasta narančasta Kiselkasto uljast Kiseo 0,3-0,4

Pasji trn iz Uvsa objedinjuje voćne, kiselkaste i blago slatke okuse.

Svi dijelovi bobice „Увс чацаргана/Uvs chatsargana” (sjemenka, meso i koža) posebno su bogati mastima i imaju visok udio karotena, vitamina B1 i vitamina C (vidjeti tablicu u nastavku).

Tablica 2.

Hranjivi sastojci mesa bobice (svježa masa):

Br. Hranjivi sastojci Mjerna jedinica Najmanja količina u pasjem trnu iz Uvsa 1 Masti % 2,50 2 Bjelančevine % 1,4 3 Vitamin C mg/kg 128 4 Vitamin B1 mg/kg 0,84 5 Ugljikohidrati % 8,9 6 Kiselost % 0,75 7 Sadržaj vode % 78,13 8 Karoten mg/100 g 2,32

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

–

3.4. Posebni proizvodni postupci koji se moraju provesti na određenom zemljopisnom području

Svi proizvodni postupci, od sadnje do berbe, moraju se provesti na određenom zemljopisnom području .

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

–

3.6. Posebna pravila za označivanje proizvoda na koji se odnosi registrirani naziv

Pakirani proizvodi moraju sadržavati sljedeće podatke: sirovine proizvoda, naziv proizvoda, naziv i adresu proizvođača, serijski broj proizvoda, količinu i broj pakiranja proizvoda, datum proizvodnje, razdoblje skladištenja i kraj tog razdoblja, stanje skladištenja i hranjive vrijednosti.

Na pakiranju i ambalaži nalazi se naziv „УВС ЧАЦАРГАНА” i sljedeći logotipi (na engleskom i mongolskom):

4. Sažeta definicija zemljopisnog područja

Zemljopisno područje proizvodnje bobica „Увс чацаргана/Uvs chatsargana” sastoji se od 10 upravnih područja (sum) pokrajine Uvs u sjeverozapadnoj Mongoliji. To su sumovi Davst, Sagil, Turgen, Ulaangom, Tarialan, Naranbulag, Malchin, Zuungovi, Khyargas i Tes. Nalaze se u okolici jezera Uvs-Nuur na udaljenosti od približno 50 km.

5. Povezanost sa zemljopisnim područjem

Između kvalitete bobica „Увс чацаргана/Uvs chatsargana” i njihova zemljopisnog podrijetla postoji snažna uzročno-posljedična veza.

Zemljopisno područje nalazi se u pokrajini Uvs. Okruženo je planinskim masivom Altajem nadmorske visine do 4000 m, u čijem se središtu nalaze prostrana visoravan i slano jezero Uvs-Nuur, koje je ostatak nekadašnjeg mora. Kao i kod Mrtvog mora, u jezeru Uvs-Nuur nema riba ni drugih živih stvorenja, ali na njegovim se obalama nalaze velika nalazišta soli.

Tla područja uz jezero Uvs-Nuur imaju poseban sastav s iznimno visokim udjelom izmjenjivog CaO, MgO i K20.

Količina oborina na području uz jezero Uvs-Nuur je niska, što znači da je sadržaj kalcija u vodi i u tlu visok. Prosječna količina oborina je oko 161,5 mm godišnje, pri čemu u prosjeku sedam mjeseci godišnje nema kiše. Zbog tako niske količine oborina kalcij se ne ispire te se zadržava u tlu. Za razliku od količine oborina, broj sunčanih sati vrlo je visok.

Snijeg zimi prekriva planine na jugu i zapadu i zbog velike nadmorske visine tek se postupno topi u proljeće i ljeto. Nebrojeni potoci i rijeke tada nose otopljenu vodu do područja uzgoja i pune podzemne vodene slivove. Budući da se snijeg otapa postupno, dotok vode do područja uzgoja relativno je ravnomjeran, što pogoduje rastu i kvaliteti bobica „Увс чацаргана/Uvs chatsargana” i kvaliteti bobica.

„Увс чацаргана/Uvs chatsargana” raste u prirodnom okruženju koje je iznimno nepovoljno jer temperature variraju od +36 °C ljeti do -49,6 °C zimi. Kako bi izdržala te iznimno velike temperaturne fluktuacije, biljka „Увс чацаргана/Uvs chatsargana” razvila je visok sadržaj ulja te visok sadržaj karotena i drugih tvari za samozaštitu. U jednom istraživanju utvđeno je da bobice „Увс чацаргана/Uvs chatsargana” sadržavaju 2,5 puta više palmitinske kiseline od pasjeg trna iz drugih regija Mongolije.

Plantaže bobica „Увс чацаргана/Uvs chatsargana” imaju pozitivan utjecaj na okoliš u regiji jer sprječavaju nanošenje pijeska i dezertifikaciju.

Posebnosti tla uz jezero Uvs-Nuur, odnosno njegov sadržaj kalcija i drugih tvari, a naročito nepovoljni klimatski uvjeti, utječu na poljoprivredu na tom području, a isto tako i na svojstva bobica „Увс чацаргана/Uvs chatsargan”. Prinos bobica veći je nego u drugim mongolskim pokrajinama (točnije, u pokrajinama Tuva i Selenga). Svi dijelovi bobica (sjemenka, meso i koža) sadržavaju ulje, pa one imaju posebno visok sadržaj ulja, ali i mnogo vitamina (kao što su vitamini C, B1 i B6) i karoten. Zahvaljujući brojnim sunčanim satima bobice usto razvijaju punu aromu.

Pasji trn nekad je bio samonikla bobica. Povijesno gledano, uz tradicionalni nomadski život mongolskog stanovništva vezuje se posebna prehrana, koja se uglavnom sastojala od mliječnih proizvoda i mesa. Zbog toga su neki Mongoli bili pothranjeni, a posebno im je nedostajalo vitamina. Ispostavilo se da su u zapadnoj Mongoliji, u regiji Uvs gdje su stanovnici konzumirali endemični pasji trn, ljudi bili zdraviji od ostalih stanovnika. To je jedan od razloga zašto su 1960. započela istraživanja samoniklog pasjeg trna te je nekoliko odabranih sorti te biljke zasađeno u dijelovima pokrajine Uvs.

Zahvaljujući svojim posebnim svojstvima i hranjivim tvarima bobice „Увс чацаргана/Uvs chatsargana” poznate su u Mongoliji i u svijetu.

Posebna svojstva iznimno se cijene na lokalnoj, ali i na međunarodnoj razini, osobito u Japanu i Koreji, gdje se bobice „Увс чацаргана/Uvs chatsargana” upotrebljavaju kao sirovina za organske sokove i kozmetičke proizvode (izvor: Linking people, places and products (Povezivanje ljudi, mjesta i proizvoda), Ts. Enkh-Amgalan, 2009.).

Upućivanje na objavu specifikacije

(članak 6. stavak 1. drugi podstavak ove Uredbe)

–

(1) SL L 343, 14.12.2012., str. 1.